Други конгоански рат
Други конгоански рат, такође познат и као "Афрички светски рат" и "Велики рат Африке", одиграо се између 1998. и 2003. у Демократској Републици Конго (бивши Заир). Завршио се када је прелазна Влада Демократске Републике Конго преузела власт. У највећем рату у модерној афричкој историји директно је учествовало осам афричких земаља као и око 25 наоружаних група. До 2008. као последица рата је страдало 5.400.000 људи, већином од болести и гладовања То је учинило Други конгоански рат најсмртоноснијим конфликтом од Другог светског рата. Милиони људи су напустили своје домове, а многи су избегли у суседне државе.